Správa o európskom nástroji dočasnej podpory na zmiernenie rizík nezamestnanosti v núdzovej situácii (nástroji SURE) v dôsledku výskytu ochorenia COVID-19 podľa článku 14 nariadenia Rady (EÚ) 2020/672 Nástroj SURE po 18 mesiacoch: tretia polročná správa

Zhrnutie

Táto správa je treťou polročnou správou o európskom nástroji dočasnej podpory na zmiernenie rizík nezamestnanosti v núdzovej situácii (nástroji SURE). Potvrdzujú sa v nej zistenia načrtnuté v predchádzajúcich správach a predstavujú sa doterajšie operácie a využívanie nástroja a skúmajú sa jeho sociálno-ekonomické vplyvy. SURE je krízovým nástrojom s objemom 100 miliárd EUR, ktorý vytvorila Európska únia (EÚ) s cieľom pomôcť členským štátom ochrániť pracovné miesta a príjmy pracovníkov v kontexte pandémie COVID-19. Nástroj SURE je aj silným vyjadrením solidarity v členských štátoch v celej EÚ: všetky členské štáty súhlasili, že poskytnú EÚ dvojstrannú záruku, aby si Únia mohla na financovanie úverov z nástroja SURE požičiavať na trhoch za veľmi priaznivých podmienok.

Nový nástroj, ktorý bol urýchlene zavedený s cieľom reagovať na sociálno-ekonomický vplyv pandémie

Vykonávanie nástroja bolo rýchle a bezproblémové a 19 členským štátom bola vyplatená takmer celá finančná pomoc poskytnutá v rámci nástroja SURE vo výške 94 miliárd EUR. V rámci počiatočnej reakcie EÚ na pandémiu Komisia 2. apríla 2020 navrhla nariadenie o nástroji SURE a Rada ho prijala 19. mája 2020. Finančné krytie vo výške 100 miliárd EUR sa sprístupnilo 22. septembra 2020 po tom, čo všetky členské štáty podpísali dohody o zárukách. Komisia urýchľovala vykonávanie nástroja, pričom úzko spolupracovala s členskými štátmi. Väčšina poskytnutej finančnej pomoci sa vyplatila už v priebehu siedmich mesiacov od októbra 2020 do mája 2021.

EÚ prvýkrát emitovala sociálnoinvestičné dlhopisy na financovanie finančnej pomoci v rámci nástroja SURE členským štátom. Okrem požiadaviek nariadenia o nástroji SURE sa touto správou plní aj príslušná povinnosť podávania správ podľa rámca pre sociálnoinvestičné dlhopisy EU SURE a opätovne sa potvrdzuje, že výdavky v rámci nástroja SURE boli dostatočne zosúladené s cieľmi udržateľného rozvoja OSN.

Pokračujúce využívanie nástroja SURE prijímajúcimi členskými štátmi

V správe sa potvrdzuje predchádzajúci odhad, že z nástroja SURE sa v roku 2020 podporilo približne 31 miliónov ľudí a 2,5 milióna firiem. To predstavuje takmer 30 % celkovej zamestnanosti a jednu štvrtinu všetkých firiem v prijímajúcich členských štátoch. Hlavnými prijímateľmi podpory z nástroja SURE boli malé podniky. Najviac podporovanými odvetviami boli veľkoobchodný a maloobchodný predaj, ubytovacie a stravovacie služby a výroba, zatiaľ čo mnohé členské štáty podporovali aj ďalšie odvetvia cielenými opatreniami.

Z nástroja SURE sa naďalej chránila zamestnanosť počas nerovnomernej obnovy v roku 2021, pričom sa podporili približne tri milióny ľudí a viac ako 400 000 firiem. Verejné výdavky na opatrenia oprávnené v rámci nástroja SURE naďalej vo veľkej miere odrážali epidemiologickú situáciu. Celkové verejné výdavky v rámci nástroja SURE v roku 2021 boli nakoniec o 3 miliardy EUR vyššie, než sa očakávalo v čase predloženia predchádzajúcej správy v júni 2021, čo bolo odrazom ďalších vĺn pandémie. Hoci využívanie režimov skráteného pracovného času od svojho vrcholu v roku 2020 pokleslo, v roku 2021 bolo naďalej značné.

V januári 2022 bola jednému členskému štátu udelená dodatočná finančná pomoc, zatiaľ čo iný členský štát požiadal o zmenu príslušného vykonávacieho rozhodnutia Rady, aby sa zahrnuli dodatočné opatrenia. Maďarsko dostalo dodatočnú podporu vo výške 147 miliónov EUR na rozšírenie existujúcich opatrení a financovanie jedného nového opatrenia. Pôvodné vykonávacie rozhodnutie Rady Portugalska sa zmenilo tak, aby zahŕňalo tri ďalšie opatrenia umožňujúce Portugalsku vyčerpať celú sumu finančnej pomoci udelenej už v septembri 2020.

Takmer všetky plánované verejné výdavky v rámci nástroja SURE sa už vynaložili. V súčasnosti sa očakáva, že celkové verejné výdavky na opatrenia oprávnené v rámci nástroja SURE dosiahnu výšku 118 miliárd EUR. Táto suma výrazne presahuje celkovú poskytnutú finančnú pomoc (94 miliárd EUR), keďže niekoľko členských štátoch vynaložilo alebo plánuje vynaložiť na oprávnené opatrenia viac než vyžiadanú finančnú pomoc. To je dôkazom dôležitosti opatrení podporovaných v rámci nástroja SURE z pohľadu členských štátov. Viac než polovica celkových verejných výdavkov na opatrenia oprávnené v rámci nástroja SURE sa vynakladá na režimy skráteného pracovného času. Opäť sa potvrdila doplnková povaha výdavkov súvisiacich so zdravím, ktoré predstavujú len 5 % celkových výdavkov.

Čerpanie finančnej pomoci z nástroja SURE je na vysokej úrovni v prevažnej väčšine členských štátov. Len v jednom členskom štáte je na veľmi nízkej úrovni a v ďalšom členskom štáte sa dôkladne monitoruje. Rozsiahla medzera v čerpaní v Rumunsku predstavujúca tri štvrtiny sumy, ktorú poskytla Rada, zistená v prvej a druhej správe zostáva prevažne nezmenená. V Poľsku sa vyskytla mierna medzera v čerpaní v dôsledku vynaloženia nižších výdavkov na opatrenia oprávnené v rámci nástroja SURE, než sa očakávalo, zatiaľ čo v rámci vnútroštátneho vykazovania použitého v druhej správe sa nezistila žiadna medzera. Celkové náklady v Poľsku nedosahujú sumu, ktorú Rada poskytla v rámci nástroja SURE, a zároveň stále presahujú už vyplatenú sumu. Riziko v oblasti čerpania zistené v Portugalsku a na Cypre v druhej správe už nehrozí.

Aktualizované posúdenie vplyvu nástroja SURE

V tejto správe sa potvrdzuje odhad z predchádzajúcej správy, podľa ktorého sa pomocou politických podporných opatrení vrátane nástroja SURE v roku 2020 zaistila účinná ochrana 1,5 milióna ľudí pred nezamestnanosťou. Nárast nezamestnanosti bol v prijímajúcich členských štátoch v roku 2020 mierny, a to napriek veľkému poklesu hospodárskeho výstupu, a oveľa nižší, než sa predpokladalo. Dosiahlo sa to udržaním zamestnancov v podnikoch a zachovaním činnosti samostatne zárobkovo činných osôb. Ďalším faktorom bolo, že nástroj SURE takisto prispel k zlepšeniu všeobecnej dôvery v celej EÚ, čo sa potvrdilo v nedávnom prieskume Eurobarometra, v ktorom občania EÚ nástroju SURE vyjadrili rozsiahlu podporu. Ako sa uvádzalo v druhej polročnej správe, takisto sa odhaduje, že členské štáty vďaka prijatiu finančnej pomoci z nástroja SURE celkovo ušetrili na úrokových platbách 8,2 miliardy EUR.

Očakáva sa, že ochrana zamestnanosti v prvých dvoch rokoch pandémie podporila rýchlejšiu obnovu ako po predchádzajúcich krízach. Predpokladá sa, že v roku 2022 obnova viac než vykompenzuje pokles HDP, ku ktorému došlo počas krízy spôsobenej pandémiou COVID-19, čo výrazne prekonalo tempo obnovy zaznamenaná po globálnej finančnej kríze a kríze v eurozóne, keď HDP zostalo výrazne pod svojou úrovňou pred krízami dva roky po ich vypuknutí. Nástroj SURE k tomu prispel systémami financovania, ktoré umožnili podnikom udržať si zamestnancov a zručnosti a samostatne zárobkovo činným osobám pripraviť sa na pokračovanie v činnosti.

Pretrvávanie výnimočných udalostí odôvodňujúcich uplatňovanie nástroja SURE

Neistota spojená s hospodárskym výhľadom je naďalej veľká vzhľadom na nepredvídateľnú povahu pandémie, proti ktorej bol nástroj SURE vytvorený, a na vyvíjajúcu sa geopolitickú situáciu na Ukrajine. Väčšina členských štátov EÚ v zime a počas vlny omikron predišla opätovnému zavedeniu rozsiahlych prísnych opatrení proti šíreniu, hoci niektoré odvetvia boli naďalej mimoriadne zasiahnuté obmedzeniami. Neistota spojená s vírusom a potenciálnymi novými variantmi je naďalej zvýšená. Dynamika rastu, ktorá sa dosiahla v roku 2021, koncom roka spomalila a v dôsledku invázie na Ukrajinu sa zvýšila hospodárska neistota.

Politické opatrenia na zmiernenie vplyvu pandémie boli čoraz viac zamerané na umožnenie obnovy a boli podporované z Mechanizmu na podporu obnovy a odolnosti. Keďže nástroj SURE sa zachováva do 31. decembra 2022 a k dnešnému dňu je k dispozícii ešte 5,6 miliardy EUR, finančná pomoc z nástroja sa môže naďalej poskytovať na riešenie vážnych hospodárskych narušení spôsobených pandémiou COVID-19.

Informácie o vnútroštátnych systémoch auditu a kontroly

Táto správa obsahuje preskúmanie vnútroštátnych systémov kontroly a auditu predložené v správach členských štátov podľa nariadenia o nástroji SURE s cieľom predchádzať zneužívaniu finančnej pomoci z nástroja SURE. Členské štáty by nezávisle od systémov kontroly Komisie mali zabezpečiť riadne využívanie finančných prostriedkov na vnútroštátnej úrovni, predchádzať nezrovnalostiam a podvodom a získať späť zneužité finančné prostriedky v súlade s nariadením o nástroji SURE a dvojstrannými zmluvami o úvere. Aby sa zabezpečilo, že členské štáty majú zavedené systémy potrebné na dodržanie tejto povinnosti, Komisia požiadala členské štáty, aby poskytovali informácie o vnútroštátnych systémoch auditu a kontroly relevantných pre nástroj SURE. Táto správa obsahuje zhrnutie informácií predložených všetkými prijímajúcimi členskými štátmi.